Fil-11 ta' Mejju 2017, il-Kunsill adotta żewġ deċiżjonijiet dwar l-iffirmar tal-Konvenzjoni tal-Kunsill tal-Ewropa (il-Konvenzjoni ta' Istanbul) dwar il-prevenzjoni u l-ġlieda kontra l-vjolenza fuq in-nisa u l-vjolenza domestika. Bid-deċiżjoni li tissieħeb fil-Konvenzjoni ta' Istanbul, l-Unjoni Ewropea tikkonferma l-impenn tagħha li tiġġieled il-vjolenza fuq in-nisa kemm fit-territorju tagħha kif ukoll globalment, u ssaħħaħ il-qafas legali eżistenti u l-kapaċità tagħha li taġixxi. Helena Dalli, ministru għad-Djalogu Soċjali, l-Affarijiet tal-Konsumatur u l-Libertajiet Ċivili ta' Malta stqarret: "Il-vjolenza fuq in-nisa hija ksur tad-drittijiet tal-bniedem u forma estrema ta' diskriminazzjoni. Billi tissieħeb fil-konvenzjoni ta' Istanbul, l-UE terġa' tafferma r-rwol tagħha ta' mexxej biex tintemm il-vjolenza fuq in-nisa u tiġi ttrattata kull forma ta' diskriminazzjoni bbażata fuq is-sessi. Din hija kisba oħra li żgur ser ikollha effett pożittiv fuq dawk li huma aktar vulnerabbli għall-vjolenza sessista." L-istati membri kollha tal-UE diġà ffirmaw il-Konvenzjoni. Il-fatt li l-UE wkoll tissieħeb fil-Konvenzjoni ser jiżgura komplementarjetà bejn il-livell nazzjonali u dak tal-UE u ser jikkonsolida l-kapaċità tal-UE li jkollha rwol aktar effettiv f'fora internazzjonali bħall-Grupp ta' Esperti dwar l-Azzjoni kontra l-Vjolenza fuq in-Nisa u l-Vjolenza Domestika (GREVIO) tal-Kunsill tal-Ewropa. Il-passi li jmiss Id-deċiżjoni dwar l-iffirmar hija l-ewwel pass fil-proċess biex l-UE tissieħeb fil-Konvenzjoni. Wara l-iffirmar uffiċjali, l-adeżjoni tirrikjedi l-adozzjoni tad-deċiżjonijiet dwar il-konklużjoni tal-Konvenzjoni. Dawn id-deċiżjonijiet ser jeħtieġu l-approvazzjoni tal-Parlament. Il-Konvenzjoni ta' Istanbul Il-Konvenzjoni ta' Istanbul tal-Kunsill tal-Ewropa hija t-trattat internazzjonali l-aktar komprensiv dwar il-ġlieda kontra l-vjolenza fuq in-nisa u l-vjolenza domestika. Il-Konvenzjoni ġiet ippreżentata fl-2011 u daħlet fis-seħħ f'Awwissu 2014. Il-Konvenzjoni ta' Istanbul tagħraf il-vjolenza fuq in-nisa bħala ksur tad-drittijiet tal-bniedem. Hija tindirizza l-vjolenza fuq in-nisa permezz ta' miżuri mmirati lejn il-prevenzjoni tal-vjolenza, il-protezzjoni tal-vittmi u l-prosekuzzjoni tal-awturi. Il-vjolenza fuq in-nisa fl-UE Il-vjolenza fuq in-nisa hija forma brutali ta' diskriminazzjoni u ksur tad-drittijiet tal-bniedem li sseħħ f'kull soċjetà u f'kull pajjiż tal-UE. Skont id-data disponibbli: Mara minn kull tlieta fl-UE kienet vittma ta' vjolenza fiżika u/jew sesswali mill-età ta' 15-il sena; Mara minn kull 20 sfat vittma ta' stupru; Aktar minn nofs in-nisa (55%) ġarrbu fastidju sesswali; Mara minn kull tlieta ġarrbet imġiba ta' abbuż psikoloġiku minn sieħeb tagħha; Mara minn kull tlieta ġarrbet vjolenza fiżika jew sesswali minn adult matul tfulitha. Kunsill tal-Ewropa - paġna web fuq il-Konvenzjoni ta' Istanbul Kunsill tal-Ewropa - Tabella tal-iffirmar u r-ratifika tal-Konvenzjoni Ara l-paġna tal-laqgħa